Buitebioskoop 2016: Kom fliek saam met ons | Maroela Media
Maroela Media en attooh! se Buitebioskoop
Onthou jy nog die dae toe julle inry toe gegaan het? Ma het 'n mandjie vol kos gepak en Boetie het Pa Vrydagaande gesmeek om sy kar te leen sodat hy sy nooi inry toe kon neem. Kampstoele en komberse is oral uitgepak en lekkergoedverkopers het met penswinkels op en af tussen die rye motors gestap.
Ná 'n uiters suksesvolle Buitebioskoop in 2015 is Maroela Media en attooh! verheug om aan te kondig dat jy hierdie jaar weer 'n stukkie van dié nostalgie kan herleef. Kom vier saam met ons Maroela Media se vyfde verjaardag by die Buitebioskoop wat op 17 September in die Botaniese Tuin in Pretoria gehou word.
Sodra die son begin sak, skop ons af met die kinderproduksie Heidi in Afrikaans. Daarna kyk ons na Sy klink soos lente (ons Buitebioskoop-fliekvlooie kry dié splinternuwe fliek eerste te siene – dit word eers op 30 September amptelik landswyd bekend gestel). Die Buitebioskoop sluit af met die vertoning van die meesterstuk Roepman.
Die skerm wat vir die Buitebioskoop ingespan word, is 14 m wyd en 3 verdiepings hoog. Dit gaan jou laat voel of jy in die teater sit, maar met dieselfde nostalgie en atmosfeer van 'n inryteater.
Die groepe 1925-Band en Meantime sal sorg vir 'n gesellige atmosfeer met 'n musiekvertoning wat laatmiddag begin, voordat die eerste fliek begin draai. Kom dus sommer vroeg al, maak seker jy het 'n lekker sitplek en geniet die musiek terwyl jou kinders in die speelarea besig gehou word.
Deur die loop van die aand tree Christo Davids (Errol van 7de Laan) en Sorina Erasmus (ook bekend as "die Flooze") as jou gasheer en gasvrou op. Dis vanjaar 100 jaar sedert die eerste Afrikaanse rolprent uitgereik is en Leon van Nierop en ander bekendes uit die Afrikaanse rolprentbedryf sal tussen vertonings op die verhoog gesels oor die nostalgie van Afrikaanse flieks. 'n Spesiale Maroela Media-toekenning word ook weer oorhandig aan 'n persoon wat diep spore in die Afrikaanse rolprentbedryf trap.
Bring jou kampstoel, piekniekkombers en piekniekmandjie en kom kuier lekker saam! As jy nie lus is om 'n mandjie te pak nie, kan jy eg Afrikaanse eet- en drinkgoed soos pannekoek, kerrie-en-rys en biltong by stalletjies op die terrein koop. Daar is boonop vanjaar ook 'n stalletjie van 'n wynlandgoed waar jy 'n glas wyn kan koop om aan te teug terwyl jy kyk hoe die son ondergaan.
Maroela Media se nostalgiese Afrikaanse e-winkel, die Koöperasie, sal ook daar wees, met allerlei eg Afrikaanse produkte wat jy net daar kan aanskaf – van T-hemde met die mooiste Afrikaanse woorde tot boereporselein-blikbekers, ketties, klimtolle en Afrikaanse yskasmagnete. Jy kan selfs vir jou 'n Afrikaanse piekniekkombers kom koop.
Net soos verlede jaar kan jy ook weer registreer vir Leon van Nierop se fliekresensiewerksessie sodat jy ná die Buitebioskoop jou vriende en familie kan beïndruk met jou fliekkennis!
Mapstieks, dis 'n mondvol.
Koop jou kaartjies, bestel 'n piekniekmandjie en piekniekkombers vooraf en kom geniet die grootste, lekkerste Afrikaanse buiteluggeleentheid in die maanlig – soos net Maroela Media dit kan doen.
16:00 Vermaak met 1925 Band en die instrumentale groep Meantime
16:00-17:00 Leon van Nierop bied 'n fliekwerksessie aan by die Milk Plum-koffiewinkel
18:00- 23:59 (ongeveer) Heidi (alle ouderdomme), Sy klink soos lente (PG10) en Roepman (16)
Kaartjies kos slegs R120.00 per persoon – gratis vir kinders jonger as sewe.
Leon van Nierop se fliekresensiewerksessie kos R50.00 per persoon.
Daar is 'n veilige, gratis speelarea vir kinders tot voor die eerste fliekvertoning.
Nooi al jou vriende en laat weet jy kom saam: Buitebioskoop 2016
Stuur 'n e-pos aan [email protected] vir enige verdere navrae.
Ag heerlik!!! Nou verlang ek na my jonger dae. Dit was altyd n hoogte punt… ons gaan "drive-in" toe. Ons het in n klein privaat diamant dorpie groot geword het en daar was nie goed soos inry nie, dus was "drive-in" deel van die vakansie lekkerte wanneer ons in Windhoek gekuier het.
Die term "penswinkel", het dit nog nooit van te vore gehoor nie, maar dis beslis 100% beskrywend.
Klink lekker. Wat is als in die mandjie wat mens kan bestel?
Wat kos die piekniek mandjies en die piekniek kombers? En wat is in die piekniek mandjies
Ag toggie… Kom hou een in Bloemfontein ook? Ons het 'n ongelooflike mooi Botaniese tuine…. En die Vrystaters is vrek oulik… En ons hou van fliek…